ARCASA arkitekter AS

Sagveien 23C III

0459 Oslo

eivind@arcasa.no Oslo, 3. februar 2014

**Detaljregulering av Sannergata 3**

Vi vil på det sterkeste advare mot at det tillates å bygge høyere enn c + 48, svarende til 5–6 etasjer over gatelegemet i Sannergata og Markveien. Foreslått tårnbygning mot Akerselva er helt uakseptabel. Vi er sterkt bekymret over den klattvise utbyggingen langs Akerselva med stadig høyere bygg, ofte også stadig nærmere elva. Dette forringer elva som friområde. De høye byggene kaster lange skygger og ødelegger helhetsopplevelsen av at elva renner gjennom et friområde med trær og busker. Utbyggingen i området vest for elva i dette området har allerede ført med seg sterk visuell forurensing. De viktige siktlinjene som er omtalt i alle tidligere generelle planer, for eksempel siktlinjen fra toppen av friområdet øst for Beyerbrua, blir ytterligere ødelagt.

Utbyggingen i Sannergata på vestsiden av Sannerbrua er dessuten et skrekkeksempel på bastant utbygging som ikke tilfører felleskapet noe.

Vi er positive til at forslaget viderefører kvartalsstrukturen i området og strammer opp gateløpene langs Sannergata og Markveien. Fra det nordvestre hjørnet av Paulus sykehjem kan byggelinja mot vest imidlertid ikke legges parallelt med Markveien slik forslagsstiller ønsker. Byggelinja må her legges parallelt med Akerselva opp til Sannergata, dvs. treffe Sannergata ca. 15 m lenger mot øst enn det forslagsstiller legger opp til. Dette er helt avgjørende for å sikre en tilstrekkelig bredde på elverommet og unngå at dagens siktsektorer fra gangveisystemet langs østsiden av elva svekkes mer enn strengt nødvendig for å realisere byggeprosjektet. Jf. blant annet behovet for å ivareta sikten mot nord–nordøst fra dagens gangvei opp mot Sannergata fra turveien langs Akerselva, og ikke minst fra dagens gangvei i forlengelsen av Steenstrups gate. Det å trekke byggelinja mot øst er også helt nødvendig om en skal unngå å måtte felle alle de store flotte trærne på østsiden av sistnevnte gangvei på strekningen fra Paulus sykehjem til Sannergata. Disse trærne må bevares og arealet reguleres til grønnstruktur med den nye bygningsmassen trukket tilbake fra de to gangveiene, turveien og elva.

Vi tør be om at våre synspunkter blir tatt med i den videre saksbehandlingen slik vi har forstått at skal skje etter de nye retningslinjene for behandling av reguleringsplaner.

Vennlig hilsen

 Oslo Elveforum Miljøforeningen Akerselvas Venner

Ida Fossum Tønnessen (sign.) Thrond Berge Larsen (sign.)

 leder leder

Kopi: Plan og bygningsetaten

 Bydel Grünerløkka